Universis presentes litteras inspecturis. Henricus, decanus Tornodori, salutem in Domino. Noveritis quod in nostra presencia constituti Nerbona, domina Merleigniaci et filii ejus Gaucherus et Florencius et Guido, laudaverunt, voluerunt et concesserunt venditionem decime de Venussia, que movebat de feodo suo. Et dictum feodum quitaverunt in perpetuum ecclesie Pontiniacensi; quam inquam venditionem fecerunt, jamdicte ecclesie, Guido et Iterus, milites de Venussia. Voluerunt etiam dicta Nerbona domina Melleigniaci et predicti filii ejus Gaucherus et Florencius et Guido, quod si forte contra predictam quitationem, processu temporis venirent, quod absit! quod nos in ipsos et in terras ipsorum excommunicationis et interdicti sentencias ubicunque se diverterint, proferremus, et successor noster, qui pro tempore fuerit, si necesse esset, ipsos compelleret ad premissa. In cujus rei testimonium, ad petitionem dictorum Nerbone, domine Melleigniaci et filiorum ejus Gaucheri, et Florencii et Guidonis, presentibus litteris sigillum nostrum apposuimus. Actum, anno Domini Mº CCº tricesimo-octavo, mense octobri.